L'Ajuntament de Sagunt homenatja el Club de Patinaje Alas de Sagunt pels seus mèrits en esta temporada
15 de maig 2024

![](/media/50mladle/img_9272_c.jpg?width=850&height=566.6666666666666)

L'Ajuntament de Sagunt va homenatjar el Club de Patinaje Alas de Sagunt durant la vesprada d'ahir, dimarts 14 de maig, pels seus mèrits en esta temporada. Cal destacar que l'equip sénior femení ha aconseguit ascendir a la Lliga Elit Iberdrola, és a dir, la primera divisió nacional. Així mateix, l'equip sénior masculí s'ha proclamat campió de la Lliga Plata el que suposa un ascens a la Lliga Or, que equival a la segona divisió nacional.

El regidor d'Activitat Física, Salut i Esports; Javier Timón, ha explicat: «**Jo crec que ja és complicat aconseguir un sol èxit en una especialitat, perquè aconseguir-ne dos d'esta magnitud jo crec que ja és el màxim i que reflectix quin és el treball del club**».

Així mateix, el regidor ha indicat: «**Sou els i les que feu possible que el club arribe al seu màxim nivell, com ha sigut el cas**». A més, Javier Timón considera que és «**sens dubte una cosa inspiradora**» el cas dels xics, ja que enguany no hi ha hagut «**massa sort en l'àmbit esportiu»** i cap a les xiques, ha expressat que han **«posat de manifest que l'esport femení en esta ciutat està de moda, és un esport de màxim nivell**».

L'alcalde de Sagunt, Darío Moreno, ha expressat: «**Hi ha un reconeixement com a esportistes individuals, evidentment estem ací celebrant un èxit perquè ho heu donat tot tant durant els partits com en els entrenaments també, preparant-vos per a poder donar el màxim per part vostra**». No obstant això, l'alcalde ha recordat: «**Eixe reconeixement individual no ha de fer-vos oblidar que darrere d'eixe èxit que heu aconseguit i que segur us mereixeu perquè hi ha tot un equip de persones que permeten que realment vosaltres pugueu viure la vostra passió**».

Així mateix, Darío Moreno, ha destacat: «**Em consta que teníeu molt bona fama dins del món de l'hoquei, precisament per eixa capacitat d'esportivitat i de valors que és tan natural en la nostra concepció del món de l'esport a Sagunt**».

La presidenta del Club de Patinaje Alas de Sagunt, Ana Belén Rus, ha reconegut el suport de tots: «**Tot això no seria possible sense tota la gent**». I ha concretat: «**Sabeu qui sou tots, tots els que ens doneu suport setmana a setmana, tots els voluntaris, pares, l'esforç que fem tots junts, per descomptat. El treball és increïble**».

L'acte en homenatge al Club de Patinaje Alas de Sagunt va tindre lloc en el saló de plens del Consistori amb la participació de l'alcalde de Sagunt, Darío Moreno; el regidor d'Activitat Física, Salut i Esports, Javier Timón; altres regidors de la Corporació Municipal; i la presidenta del Club de Patinaje Alas de Sagunt, Ana Belén Rus. D'igual mode, també va assistir l'equip sénior femení liderat per la capitana Alba Silvestre i per l'entrenadora Ainhoa Merino, així com l'equip sénior masculí encapçalat pel capità Javier López i l'entrenador Juan Escudero.

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-homenatja-el-club-de-patinaje-alas-de-sagunt-pels-seus-merits-en-esta-temporada/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-homenatja-el-club-de-patinaje-alas-de-sagunt-pels-seus-merits-en-esta-temporada/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-homenatja-el-club-de-patinaje-alas-de-sagunt-pels-seus-merits-en-esta-temporada/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-homenatja-el-club-de-patinaje-alas-de-sagunt-pels-seus-merits-en-esta-temporada/)